b'\n_START_ARTICLE_\nSanta Cruz (provinca)\n_START_SECTION_\nZgodovina\n_START_PARAGRAPH_\nOzemlje dana\xc5\xa1nje province je prvotno poseljevalo ve\xc4\x8d indijanskih plemen s skupnim imenom Tehuelche ali Patagonci. Leta 1520 je Ferdinand Magellan odkril Zaliv svetega Juli\xc3\xa1na nedale\xc4\x8d od vhoda v Magellanov preliv. 15 let kasneje je Mart\xc3\xadn de Alcazaba raziskal obmo\xc4\x8dje ob reki Chico. Zaradi ve\xc4\x8d napadov britanskih piratov, \xc5\xa1e posebej pa po obisku Francisa Draka leta 1538 so \xc5\xa0panci poslali Pedra Sarmiento de Gamboo, da utrdi Magellanov preliv in tako piratom prepre\xc4\x8di dostop do \xc5\xa1panskih opori\xc5\xa1\xc4\x8d ob Tihem oceanu. Sredi 18. stoletja so obmo\xc4\x8dje dana\xc5\xa1nje province naselili jezuiti in postavili ve\xc4\x8d misijonov. Ko je leta 1776 bilo ustanovljeno Podkraljestvo R\xc3\xado de la Plata, so obmo\xc4\x8dje podredili Buenos Airesu. Leta 1780 je Antonio de Viedma v bli\xc5\xbeini dana\xc5\xa1njega mesta Puerto Deseado ustanovil kolonijo Nueva Colonia de Floridablanca, ki jo je kasneje podkralj V\xc3\xa9rtiz odpravil._NEWLINE_Med letoma 1825 in 1836 je obmo\xc4\x8dje raziskovalo ve\xc4\x8d raziskovalcev, med njimi tudi Charles Darwin leta 1834. Leta 1860 je Luis Piedrabuena ustanovil opori\xc5\xa1\xc4\x8de na otoku Pav\xc3\xb3n v ustju reke Deseado._NEWLINE_Leta 1878 je bila ustanovljena gubernija Patagonija s sede\xc5\xbeem v Viedmi. 6 let kasneje je razpadla na ve\xc4\x8d manj\xc5\xa1ih entitet, ena od njih je bila tudi Narodna gubernija Santa Cruz. Njeno prvotno upravno sredi\xc5\xa1\xc4\x8de je bil Puerto Santa Cruz, leta 1901 pa se je preselilo v R\xc3\xado Gallegos._NEWLINE_V za\xc4\x8detku 20. stoletja se je priselil val evropskih priseljencev, ki so pribe\xc5\xbeali pred negotovimi razmerami v Evropi zaradi bli\xc5\xbeajo\xc4\x8de se 1. svetovne vojne. Naj\xc5\xa1tevil\xc4\x8dnej\xc5\xa1i so bili \xc5\xa0panci, Britanci, Nemci in Hrvati. Ob koncu vojne je glavna gospodarska dejavnost, proizvodnja volne, za\xc5\xa1la v krizo. Med delavci so se za\xc4\x8dele uveljavljati od \xc5\xa1panskih priseljencev prine\xc5\xa1ene ideje o anarhizmu. Izbruhnila je stavka, ki so jo oblasti krvavo zadu\xc5\xa1ile in ubile ve\xc4\x8d deset kolovodij._NEWLINE_Leta 1944 so severni del Gubernije Santa Cruz in ju\xc5\xbeni del province Chubut priklju\xc4\x8dili Voja\xc5\xa1kemu obmo\xc4\x8dju Comodoro Rivadavia, ki so ga ukinili leta 1955. Leta 1957 je Gubernija Santa Cruz pridobila status province.\n_START_SECTION_\nGeografija in podnebje\n_START_PARAGRAPH_\nZahodni del province omejujejo Andi, ki so sicer ni\xc5\xbeji kot vi\xc5\xa1je na severu, kljub temu pa je nekaj vrhov zasne\xc5\xbeenih vse leto. V Andih je ledeno polje, ki napaja ve\xc4\x8d ledenikov. Od osrednjega dela do atlantske obale prevladujejo planote, ki se postopoma spu\xc5\xa1\xc4\x8dajo proti morski gladini. Obala je sestavljena iz dolgih pla\xc5\xbe in klifov. Laguna del Carb\xc3\xb3n blizu severne obale se nahaja 105 metrov pod morsko gladino, s \xc4\x8dimer je to najni\xc5\xbeja to\xc4\x8dka ju\xc5\xbene in zahodne poloble._NEWLINE_Povpre\xc4\x8dna poletna temperatura je 13\xc2\xa0\xc2\xb0C, povpre\xc4\x8dna zimska pa 3\xc2\xa0\xc2\xb0C, pri \xc4\x8demer se lahko takrat spustijo vse do -25\xc2\xa0\xc2\xb0C. Padavine so prisotne le na skrajnem zahodu, drugje pa redko in na leto pade 200mm de\xc5\xbeja. Mo\xc4\x8dni vetrovi pihajo skozi vse leto._NEWLINE_Stepo pre\xc4\x8dka ve\xc4\x8d rek z rodovitnimi dolinami: Deseado, Gallegos, Santa Cruz, Chico, Coyle in Pinturas._NEWLINE_Na zahodu je ve\xc4\x8d jezer ledeni\xc5\xa1kega nastanka: Argentinsko jezero, Jezero Buenos Aires, Jezero Viedma, Jezero San Mart\xc3\xadn in druga. Zaradi nizkih temperatur njihove obale niso primerne za kmetijstvo.\n_START_SECTION_\nGospodarstvo\n_START_PARAGRAPH_\nGlavna gospodarska dejavnost je pridobivanje ogljikovodikov. V Pico Truncadu, Ca\xc3\xb1ad\xc3\xb3n secu in Cerro Redondu na\xc4\x8drpajo letno okoli 4,5 milijona m\xc2\xb3 nafte in 3 milijone m\xc2\xb3 zemeljskega plina. V R\xc3\xado Turbiu izkopljejo okoli 1 milijon m\xc2\xb3 premoga na leto. Ostale pomembnej\xc5\xa1e rudnine so zlato (Cerro Vanguardia), glina, sadra, sol idr._NEWLINE_Druga najpomembnej\xc5\xa1a dejavnost je ov\xc4\x8dereja s pribli\xc5\xbeno 7 milijoni ovac. Sledi govedoreja in v manj\xc5\xa1i meri pra\xc5\xa1i\xc4\x8dereja in konjereja._NEWLINE_V obalnih mestih je pomemben ribolov._NEWLINE_Poljedelstva je zaradi ne najprimernej\xc5\xa1e prsti malo. Razmeroma skromna je tudi lesna industrija, ki izkori\xc5\xa1\xc4\x8da gozdove in umetne nasade. Najve\xc4\x8d se predeluje les lenge.\n_START_SECTION_\nTurizem\n_START_PARAGRAPH_\nNajbolj priljubljen je narodni park Los Glaciares na zahodu province, ki ga\xc2\xa0\xc2\xbboskrbujeta\xc2\xab\xc2\xa0mesti El Calafate in El Chalt\xc3\xa9n. Okoli 600\xc2\xa0km severno od El Chalt\xc3\xa9na se nahaja Cueva de las Manos, jama s prazgovinskimi odtisi rok. Vzhodni del province slu\xc5\xbee obiskovalcem le kot prehodno ozemlje med severnej\xc5\xa1imi deli Argentine in Ognjeno zemljo.'